ทอท.จับตาแทกส์ขาดทุนหวั่นกระทบบริการสุวรรณภูมิ
&#8220;ปิยะพันธ์ &#8220; สั่งฝ่ายบริหาร ทอท. ตรวจสอบการบริหารงานแทกส์ เกรงกระทบการให้บริการเขตฟรีโซน พร้อมให้รายงานบอร์ดภายในเดือนก.พ.นี้
11 ก.พ. 2553

“ปิยะพันธ์ “ สั่งฝ่ายบริหาร ทอท. ตรวจสอบการบริหารงานแทกส์ เกรงกระทบการให้บริการเขตฟรีโซน พร้อมให้รายงานบอร์ดภายในเดือนก.พ.นี้ 
 



ท่าอากาศยานสุวรรณภูมิ
นายปิยะพันธ์  จำปาสุต ในฐานะประธานคณะกรรมการบริษัทท่าอากาศยานไทย (ทอท.)  เปิดเผยว่า ขณะนี้ได้สั่งการให้ฝ่ายบริหารของ ทอท. ไปพิจารณาในรายละเอียดของสัญญาในการว่าจ้างบริษัทไทยแอร์พอร์ตกราวด์ เซอร์วิส (แทกส์)  ในการให้บริการพื้นที่เขตปลอดอากร (ฟรีโซน) ภายในท่าอากาศยานสุวรรณภูมิ  เนื่องจากได้รับแจ้งว่าแทกส์เริ่มประสบปัญหาสภาพคล่องด้านการเงิน  ซึ่งให้ฝ่ายบริหารไปตรวจสอบข้อมูลและรายงานบอร์ดทอท.ภายในเดือน ก.พ.นี้ ว่าจะส่งผลกระทบต่อการดำเนินงานในอนาคตหรือไม่
“ เรื่องนี้ถือเป็นเรื่องเร่งด่วนที่ฝ่ายบริหารจะต้องมีการตัดสินใจ  เพื่อเป็นการป้องกันและมิให้ส่งผลกระทบ ต่อการให้บริการที่ท่าอากาศยานสุวรรณที่อาจเกิดขึ้นได้ “ นายปิยะพันธ์ กล่าว
ส่วนการให้บริการรถเข็นกระเป๋าสัมภาระที่ท่าอากาศยานสุวรรณภูมิ ที่บริษัทเอ.พี.แมนเนจเมนท์ ชนะการประมูลในการจัดหารถเข็นกระเป๋ายี่ห้อเวนโซ่  9,000 คัน เดิมมีกำหนดที่จะส่งมอบให้กับ ทอท.ในวันที่ 17 ก.พ. นั้น ได้เร่งรัดให้ส่งมอบเร็วขึ้นจำนวน 4 – 5 พันคัน ภายในวันที่ 12  ก.พ. และส่วนที่เหลือจะส่งได้ครบตามกำหนด  เพื่อรองรับการเดินทางในช่วงเทศกาลตรุษจีน  ซึ่งคาดว่าจะมีผู้โดยสารวันละประมาณ 1.4 แสนคน  ส่วนรถเข็นเดิมที่ให้บริการอยู่ในขณะนี้มี 1,000-3,000 คัน จะใช้เป็นกระเป๋าสัมภาระสำรองในช่วงนี้ไปก่อน 
ด้านนายนิรันดร์  ธีรนาทสิน ผู้อำนวยการท่าอากาศยานสุวรรณภูมิ  (ทสภ.)  กล่าวว่า การพิจารณายกเลิกสัญญาแท็กส์ในส่วนของพื้นที่ฟรีโซนนั้น จะต้องรอผลจากคณะอนุกรรมการที่มีนายมานิต  วัฒนเสน  ปลัดกระทรวงมหาดไทยเป็นประธาน ซึ่งจะครบกำหนดในวันที่ 16 ก.พ.นี้  รวมทั้งในสัญญาที่ว่าจ้างแทกส์เข้ามาบริหารจัดการพื้นที่ฟรีโซนเดือนละประมาณ  20 ล้านบาท  ซึ่งมีข้อกำหนดในสัญญาว่าหากเอกชนดำเนินการที่ส่งผลกระทบต่อการบริการ ทาง ทอท.มีสิทธิที่จะบอกเลิกสัญญาได้  เพราะที่ผ่านมา พบว่าได้มีพนักงานของแทกส์ประท้วงและนัดหยุดงาน เพราะไม่พอใจฝ่ายบริหารของแทกส์  แต่มีการเจรจาและสามารถตกลงกันได้ ทำให้ไม่ได้ส่งผลกระทบต่อการดำเนินงาน